ताजा पानी, चाहे मीठा पानी भा मीठ पानी, अंगरेजी में फ़्रेश वाटर (Fresh water) कौनों भी अइसन प्राकृतिक रूप से पावल जाए वाला ठोस बरफ के जमल रूप में चाहे लिक्विड पानी हवे जे नमकीन भा नुनछाह न होखे, मने की जेह में बहुत बेसी मात्रा में नमक आ अउरी ठोस पदार्थ न घुलल होखें। ई नाँव खासतौर से समुंद्री आ खारी झील सभ के खारा पानी आ समुंद्र किनारे के ब्रैकिश वाटर के अलगा करे खातिर हवे, एह में कुछ खनिज से भरपूर पानी सामिल कइल जाला जे नुनछाह न होखे। ई ताजा पानी चाहे फ्रेशवाटर पृथिवी के दुनो ध्रुव आ ऊँचाई पर जमल बरफ के चद्दर के रूप में हो सके ला, ग्लेशियर आ ग्लेशियर के पघिलाव से बने वाला पानी हो सके ला, प्राकृतिक रूप से बरखा के पानी, बरफबारी के पघिलाव से निकलल पानी हो सके ला चाहे जमीन के ऊपर नदी, झील, ताल, तालाब, इनार इत्यादि में एकट्ठा पानी हो सके ला, जमीन के भीतर पावल जाए वाला जमीनभीतरी पानी (ग्राउंडवाटर) हो सके ला।